Zuzana Paňková

Zuzana Paňková (* 25. november 2004, Košice) je slovenská vodná slalomárka, súťažiaca v olympijských disciplínach kanoe (C1), kajak (K1) a kajak kros. Na Letných olympijských hrách v Paríži 2024 sa stala najmladšou vlajkonosičkou slovenskej výpravy a v kategórii C1 ženy získala 4. miesto.

 Kariéra 
Ku kanoistike na divokej vode, ktorej sa venuje od svojich štyroch rokov, ju priviedli starí rodičia, ktorí ju ako vodáci brávali na splavy Hornádu a Dunajca. S pravidelnými tréningmi začala ako 6-ročná pod vedením jej súčasného trénera Petra Murcka v kanoistickom klube TJ Slávia UVLF Košice. Medzi jej vzory patrili Jana Dukátová, Michal Martikán a ďalší slovenskí slalomári. Ako 7-ročná jazdila na kajaku zlatej olympijskej medailistky Eleny Kaliskej s delfínom na prednej palube a prvé preteky, na ktoré si pamätá, boli v Dolnom Kubíne v roku 2012.

Je juniorská Majsterka sveta v kategórii C1 ženy z roku 2022 z Talianskej Ivrei.

Na juniorských majstrovstvách Európy v Slovinskom Solkane v roku 2021 a ME do 23 rokov získala zlaté medaily v disciplínach C1 a K1. V kategórii kajak kros získala bronzovú medailu.

Na majstrovstvách Európy získala dve zlaté a jednu striebornú medailu, pričom prvú z týchto medailí získala vo veku 16 rokov pri svojom debute v seniorskej reprezentácii v roku 2021. Prvú medailu zo svetového pohára získala v roku 2022 v Pau ako 17-ročná.

V októbri 2023 sa postupom do finále pretekov Svetového pohára 2023 vo Vaires-sur-Marne kvalifikovala na letné olympijské hry 2024 v Paríži v disciplíne C1. Pri svojom olympijskom debute v Paríži 2024 sa prebojovala do finále, kde skončila na štvrtom mieste.

12. júla 2025 získala vo francúzskom Foix zlato v individuálnych pretekoch kajak krosu do 23 rokov a stala sa majsterkou sveta.

28. júna 2025 vyhrala v kategórii C1 v Prahe. Bol to jej premiérový triumf v rámci Svetového pohára. V celkovom hodnotení Svetového pohára 2025 sa umiestnila na druhom mieste.

 Ocenenia 
 2021: Cena Ondreja Nepelu pre športovca do 23 rokov
 2024: Anketa Športovec roka 2024 sa umiestnila na 7. mieste

 Referencie 

 Iné projekty 

 Externé odkazy 
 Zuzana Paňková na webe Slovenského olympijského a športového výboru
 Zuzana Paňková na webe Medzinárodnej kanoistickej federácie
 Zuzana Paňková na Instagrame

Kategória:Osobnosti z Košíc
Kategória:Slovenskí vodní slalomári
Kategória:Slovenskí kanoisti
Kategória:Slovenskí kajakári
Kategória:Slovenskí olympionici
Kategória:Kanoisti na Letných olympijských hrách 2024